钦定古今图书集成/明伦汇编/官常典/第508卷 > 张岊
## 钦定古今图书集成/明伦汇编/官常典/第508卷 > 张岊

按《宋史》本传：“岊字子云，府州府谷人。以赀为牙将。有
胆略，善骑射。天圣中，西夏观察使阿遇有子来归，阿
遇寇麟州，掳边户，约还子，然后归所掳麟州，还其子，
而阿遇辄背约。安抚使遣岊诘问，岊径造帐中，以逆
顺谕阿遇。阿遇语屈，留岊共食。阿遇袖㐽刀，贯大脔
啖岊，岊引吻就刀，食肉无所惮。阿遇复弦弓张镞，指”
岊腹而彀，岊食不辍，神色自若。阿遇抚岊背曰：“真男
子也。”翌日，又与岊纵猎，双兔起马前，岊发两矢，连毙
二兔。阿遇惊服，遗岊马、橐驼，悉归所掳州将，补为来
远砦主。手杀伪首领，夺其甲马，时年十八，名动一军。
元昊犯鄜延，诏麟府进兵，岊以都教练使从忻继闵
破浪黄、党儿两族，射杀数十人，斩伪军主敖保，以功
补下班殿侍、三班差使。时敌骑方炽，中人促赐军衣，
至麟州，不得前。康德舆管勾军马司事，遣岊驰骑五
十往护之。至者眉浪，遇贼，接战，流矢贯双颊，岊拔矢
斗愈力，夺马十二匹而还。贼兵攻府州甚急，城西南
隅庳下，贼将登，众嚣曰：“城破矣！”岊乘陴大呼搏贼，贼
稍却，飞矢中右目，下身被三创。昼夜督守，又帅死士
开关，护州人汲于河，讫围解，城中水常通。以劳，迁右
班殿直。然贼尝往来邀夺馈运，以岊为麟、府州道路
巡检。至深柏堰，遇贼数千，分兵追击，斩首百馀级，夺
兵械马牛数百。近郊民田比秋成未敢获，岊以计干
张亢，得步卒九百人。护之，大败贼于龙门川。从诸将
通麟州粮道，破贼于柏子砦，改左班殿直。内侍《宋永
诚传》诏砦下，岊护永诚遇贼三松岭，贼以精骑挑战，
矢中岊臂，犹跃马左右驰射，诸将乘胜而进，贼皆弃
溃。特改西头供奉官，又迁内殿崇班。贼破丰州，岊与
诸将一日数战，破容州刺史耶布移守贵、参砦，俘获
万计。迁礼宾副使。明镐在河东，以岢岚军当云、朔路，
奏岊为麟府路驻泊都监兼沿边都巡检使，驻岢岚。
张亢修并砦堡障，初，议置安丰砦于石台神，岊以为
非要害之地，遂徙砦于生地骨堆以扼贼。左右亲信
咸曰：“擅易砦地可乎？”岊曰：“苟利国家，得罪无憾也。”卒
易之。已而本道上言，左迁绛州兵马都监。二州未解
严，复麟府驻泊都监，屯安丰，累迁洛苑使。尝从数骑
夜入羌中侦机事。既还，羌觉，追之，岊随羌疾驰，效羌
语，与羌俱数里，乃得脱。前后数中流矢，创发臂间卒。